Man ure lank in motorwrak vasgekeerDie wrak van die motor. Foto: ER24 Werner Vermaak, woordvoerder van ER24, het gesê paramedici is omstreeks 03:00 na die toneel op die R21 naby die Benoni-afrit in Ekurhuleni ontbied. Lede van die brandweer en Sanral-nooddienste het hulle ook na die toneel gehaas waar hulle gesien het hoe ŉ motorwrak byna heeltemal onder die agterkant van ŉ vragmotor vasgesit het. “Paramedici kon omtrent nie by die bestuurder van die motor uitkom nie, maar het daarin geslaag om hom mediese behandeling te gee terwyl daar gesukkel is om hom uit die wrak te bevry,” het Vermaak gesê. Die man is ná byna drie uur uit die wrak gehaal en op die toneel gestabiliseer voordat hy na ŉ hospitaal gehaas is. “Die man, vermoedelik in sy 30’s, het ernstige beserings opgedoen,” het hy gesê. Die presiese oorsaak van die botsing is nie bekend nie.